Ηλίας Ανδριόπουλος

Ο Ηλίας Ανδριόπουλος (Λατζόι Ηλείας, 7 Ιανουαρίου 1950Ηλίας Ανδριόπουλος - Ελληνική Δισκογραφία) είναι σημαντικός Έλληνας συνθέτης.

Ανήκει στο νεότερο ρεύμα της ελληνικής μουσικής με έργο πολύπλευρο και αναγνωρίσιμο. 

 Βιογραφικό 
Γεννήθηκε στο χωριό Λατζόι Ηλείας, κοντά στην Αρχαία Ολυμπία. Εκεί πέρασε τα παιδικά και τα μαθητικά του χρόνια. Μόλις τελείωσε το Γυμνάσιο, εγκαταστάθηκε στην Αθήνα, όπου, παράλληλα με τις μουσικές σπουδές του στο Ελληνικό Ωδείο Αθηνών, εργαζόταν για να να εξασφαλίσει τα προς το ζην. Δάσκαλοί του ήταν η Ελένη Γαϊδεμβέργερ, ο Μιλτιάδης Κουτούγκος και ο Αντίοχος Ευαγγελάτος. 

Την περίοδο 1970-1972 που υπηρετούσε τη θητεία του στο στρατό, έγραψε κάποια τραγούδια, άλλα σε στίχους δικούς του και άλλα σε στίχους άλλων φαντάρων για να πειραματιστεί. Αυτά τα τραγούδια δεν κυκλοφόρησαν ποτέ σε δίσκους.

Το 1975 στο θέατρο «Ακροπόλ» ο Μάνος Κατράκης παρουσίαζει τον νέο συνθέτη Ηλία Ανδριόπουλο στο αθηναϊκό κοινό, στην πρώτη του συναυλία.

Έχει συνεργαστεί με σημαντικότατους ερμηνευτές και καλλιτέχνες: Μπέλλου, Ξυλούρη, Μητσιά, Πρωτοψάλτη, Μοσχολιού, Βενετσάνου, Χριστογιαννόπουλο, Θεοδωρίδου, Καλογιάννη, Δημητριάδη, Μηλιαρέση, Μόσχο, Τσάκτσεβα, Δημητράτο, Μπάκα, Φόρτη κ.ά.

Υπήρξε Καλλιτεχνικός Διευθυντής της Ορχήστρας Σύγχρονης Μουσικής της ΕΡΤ(1994-1997), Καλλιτεχνικός Διευθυντής του Διεθνούς Φεστιβάλ Πάτρας (1997-1999) και πρόεδρος της Στέγης Ελληνικών Χορωδιών 2010-2013).

 Δισκογραφία 
Το Νοέμβριο του 1976 κυκλοφόρησε ο πρώτος δίσκος του με τον τίτλο «Κύκλος Σεφέρη», με τραγούδια σε ποίηση Γιώργου Σεφέρη με τον Νίκο Ξυλούρη και την Άλκηστη Πρωτοψάλτη. Το 1978 κυκλοφόρησε ο δεύτερος δίσκος του με τίτλο «Εικόνες». Αυτός περιλάμβανε τραγούδια σε στίχους Μάνου Ελευθερίου και Νίκου Γκάτσου καθώς και ορισμένα ορχηστρικά κομμάτια.

Μεγάλο βήμα για την καθιέρωσή του αποτέλεσαν οι τρεις συναυλίες που έδωσε, στα πλαίσια του Φεστιβάλ Αθηνών, τον Αύγουστο του 1978, στο Θέατρο Λυκαβηττού.

Γύρω στα Χριστούγεννα του 1979 κυκλοφόρησε ο τρίτος δίσκος του με τίτλο Γράμματα στο Μακρυγιάννη και άλλα λαϊκά, ο οποίος σημείωσε μεγάλη επιτυχία. Το 1980 κυκλοφόρησαν δύο ακόμα σπουδαίοι δίσκοι τα «Λαϊκά προάστια» με την Σωτηρία Μπέλλου και «Τα λαϊκά μου». Το 1982 κυκλοφόρησε ο δίσκος «Περιπλάνηση». Στις 28 Μαρτίου του 1984 κυκλοφόρησε ο δίσκος «Προσανατολισμοί», ο οποίος περιλάμβανε τραγούδια από την ομότιτλη ποιητική συλλογή του Οδυσσέα Ελύτη. Στις 18 Νοεμβρίου του 1985 κυκλοφόρησε ένας ακόμα δίσκος με τον τίτλο «Οι ξένες πόρτες», στον οποίο τους στίχους των περισσότερων τραγουδιών είχε γράψει ο στιχουργός Μάνος Ελευθερίου και σε δυο τρία ο ίδιος ο Ανδριόπουλος.

Τη μουσική του διαδρομή αποτυπώνουν 20 δίσκοι-CD. Μεταξύ αυτών είναι τα «Γράμματα στο Μακρυγιάννη», οι «Ξένες Πόρτες», τα «Λαϊκά Προάστια», οι «Προσανατολισμοί» οι «Αργοναύτες», η «Μουσική για σαντούρι & ορχήστρα», «Ωδαί», «Μικρή  Επίδαυρος» (ζωντανή ηχογράφηση), «Ο Πρώτος Ύμνος», «Ο Φιλόπατρις» κ.α. ανέκδοτα έργα του, η συμφωνιέτα «Ανταύγειες», «Μουσική για βιολοντσέλο και ορχήστρα», η σονάτα «Ελληνικό Καλοκαίρι», τα «Επιθαλάμια».

 Συνεργασίες 
Σημαντικές ορχήστρες στην Ελλάδα και στο εξωτερικό έχουν παρουσιάσει το έργο του: Η Εθνική Συμφωνική Ορχήστρα της ΕΡΤ, η Ορχήστρα των Χρωμάτων, η  Suisse Romande της Γενεύης, η  English Players του Λονδίνου, η Ορχήστρα Σύγχρονης Μουσικής της ΕΡΤ, η Κρατική Ορχήστρα Ελληνικής Μουσικής (ΚΟΕΜ) κλπ. Επίσης αίθουσες και χώροι υψηλού κύρους, όπως η Alte Oper της Φραγκφούρτης, το Queen Elizabeth Hall του Λονδίνου, το Victoria Hall της Γενεύης, το Berwaldhallen της Στοκχόλμης, το WDR της Κολωνίας, έχουν φιλοξενήσει την μουσική του.

 Διαλέξεις και εκδόσεις 
Έχει δώσει διαλέξεις στα Πανεπιστήμια της Οξφόρδης και του East Anglia (Νόριτς), καθώς και σε ελληνικά Πανεπιστήμια. Ακόμα έχουν εκδοθεί τρία Δοκίμιά του: «Αφήγηση των Ήχων» (Κέδρος, 2006), «Αντι–Ηχήσεις» (Μαΐστρος, 2008) και «Το Αίνιγμα μιας Γενιάς» (Αργοναύτες, 2013).

 Τηλεοπτικές συνθέσεις 
Επίσης την περίοδο 1985 - 1990 συνέθεσε τα τραγούδια τα οποία ακούστηκαν στις ακόλουθες εκπομπές της ΕΡΤ πάνω σε στίχους του Μιχάλη Μπουρμπούλη:
 Με το άλφα με το βήτα με το νι και με το σίγμα (1986)
 Τα παραμύθια του Ευγένιου Χρυσοβελόνη (1986 - 1987)
 Το καλάθι με τα λάθη (1987)
 Του Κουτιού τα Παραμύθια (1987 - 1988)
 Κάπου κάπως κάποτε (1988)

 Παραπομπές 

Κατηγορία:Έλληνες συνθέτες